1Mu huchaaka hweene, Emboosi yaliwo, handi Emboosi eyo yali nende Nasae, handi Emboosi eyo yali Nasae. 2Yali mu huchaaka naali alala nende Nasae; 3ebiindu byoosi byaholebwa nibimubitiramo, handi ataali ohubaao hwae, abulao esiindu syoosi esyaholebwa esiba syaholwa daawe. 4Mu mweene oyo nimwo omwali obulamu, handi obulamu bweene obwo, nibwo obwali obulafu bw'abandu. 5Obulafu obwo bwaaduhira mu siirima, nae handi esiirima esyo sisisiiri ohubuyiingira bwabumalawo. 6Yaliwo omusaacha owatumwa ohutula eyiri Nasae, omweene liita lilaangwa liti Yowaana. 7Yecha hulw'obuloli, ohweekesa obuloli bw'obulafu, hu bandu boosi banyale ohufuna efukiirira ohubitira mu mweene oyo. 8Nae omweene oyo haba siyali obulafu obwo daawe, nae yeecha ohweekesa obuloli budiira hu bulafu obwo. 9Obulafu bw'obwadyeeri bweene obuhosera buli muundu nibwo obwali nibwiicha mu syaalo. 10Yali ali mu syaalo, handi esyaalo syali syaholebwa ohubitira mu mweene oyo, nae kata katyo, esyaalo haba sisyali syamumanya daawe. 11Yecha mu daala lyae lyeene, nae abandu bae beene haba sibamwakaanira daawe. 12Nae abo boosi abamwakaanira, abo abafukiiririra mu liita lyae, yababeeresa obunyala obwohwehola abaana ba Nasae; 13abo abateebulwa nende amabaanga, kata busa nende obunyala bw'omubiri, kata nende ohudaha hw'omuundu busa, nae hu lw'obunyala bwa Nasae yeng'ene. 14Mani Emboosi eyo yeecha yehola omuundu, mani yaamenya mw'efwe, niyechula esisa alala nende obwadyeeri; efwe hwamala ohubonaho oluyaali lwae luhoongo muno, koti olwahaba olw'Omwaana mudeerwa wa Simwaana. 15(Yowaana yatusa obuloli bu mudiiraho, mani yaalira naboola ati, “Wuno niye oyo yindalomalomaho nimboola endi, ‘Oyo ochia ohwiicha enyuma wange, yaahira oluyaali muno, olwohuba oyo yaliwo ese nitabao.’ ”) 16Handi ohutula mu bwiichufu bwae obwo nibwo fwesi bu hwabeeresebwaho ehabi nende ehabi mbitiirifu. 17Olwohuba amalako kaberesebwa ohubitira mu Musa; nae esisa alala nende obwadyeeri byabeeresebwa ohubitira mu Yesu Kristo. 18Abulao omuundu yeesi owabonaho Nasae; ohutusaho Omwaana mudeerwa, oyo oli mu bwihaliro bwa Simwaana, niye owakera yamanyihana. 19Mani buno nibwo obuloli bu Yowaana yatusa, Abayudaaya nibamutumira abalaamisi nende Abaleefi ohutula e Yerusaalemu ohumuteeba bati, “Ewe niiwe naanu?” 20Omweene yeyama, haba siyekaana, nae yeyama naboola ati, “Haba si nise Kristo.” 21Nae bamuteeba bati, “Niiwe naanu mani? Niiwe Elija?” Nae yaboola ati, “Haba siindi oyo.” “Nae oli omunabbi?” Nae yakobolamo ati, “Haba.” 22Mani nabo beecha bamuteeba bati, “Niiwe wiina? Tuboolere sihuchia ohukobola mu bandu batutumire. Ni siina syeene si welomalomaho?” 23Yaboola ati, “Ese ndi ekono ely'oyo oli ohuhuumulira mu siparara liti, ‘Kololose engira y'Omwaami,’ koti lu nabbi Yisaaya yaboola.” 24Bulaanu, abandu abo bali batumwa nende Abafalisaayo. 25Beecha bamuteeba bati, “Mani lwasiina oli ohubatiisaanga, notaali kata Kristo, oba Elija, oba omunabbi?” 26Yowaana yabakobolamo ati, “Ese ndi ohubatiisanga nende amaachi; nae aliwo oli mweng'we oyo yimutamanyire, 27handi oyo oli ohunondaho enyuma wange, yi lusibiro lw'ebiraato byae ese haba sihoyera ohuboolola.” 28Sino syaholehanira mu Bbetani, engereha wa Yorudaani, yi Yowaana yali nabatiisiraanga. 29Hu ludaalo luloondaho, Yowaana yeecha yabona Yesu niyeecha nachoomere yali, mani yaboola ati, “Mbao, Ekoondi yere lya Nasae, oyo omalao esibi sy'esyaalo! 30Wuno niye oyo yindaboolere endi, ‘Enyuma wange yiriyo omuundu oli ohwiicha owuuhira oluyaali, olwohuba oyo yaliwo ese nitabao.’ 31Ese mweene sindali nindamumanya; hu lwa sino sakira ese ndeecha nimbatisaanga nende amaachi, hu yoole ohubonehera eyiri Yisirayiri.” 32Mani Yowaana yeecha yatusa obujulisi naboola ati, “Ese ndabona Mwooyo niyeeha koti eguugu ohutula Mukulu, mani lyamudong'aho. 33Ese mweene haba sindamumanya; nae oyo owanduma ohubatisaanga nende amaachi yamboolera ati, ‘Oyo yolibona Mwooyo namwihaho mani namudoong'aho, wuno niye obatiisa nende Mwooyo Mwolerefu.’ 34Mani mbweene, mani ndafuna obujulisi endi wuno niye Omwaana wa Nasae.” 35Handi hu ludaalo lu londaho, Yowaana niyali niyeemere alala nende abeeki bae babiri; 36yeecha yabona Yesu naali ohukeenda, mani yaboola ati, “Mbao, Ekoondi yere lya Nasae!” 37Abeki bae abo bawulira bi yali naboola atyo mani baloonda Yesu. 38Yesu yeecha yakaluhaana, mani yababona nibali ohumuloonda, mani yababoolera ati, “Siina syeene simuli ohukonyaanga?” Nabo bamukobolamo bati, “Rabbi” (amahulundu kaasyo mbwe, Omweekesa) “ni yena bweene yiwamenya?” 39Nae Yesu yababoolera ati, “Mwiiche mani mubone.” Beecha beecha mani babona yiyali niyamenya; mani baaba nae oludaalo olwo lwoosi, olwohuba chali nichiri esaa ehumi. 40Mulala hu beene abo owaulira Yowaana niyali naalomaloma, mani yaamuloonda, yali Andereya, mwaanang'ina Simooni Peetero. 41Yecha yataangira ohubona Simooni, mani yamuboolera ati, “Efwe humalire ohubona Mesaaya” (amahulundu kaasyo mbwe Kristo). 42Yecha yaamuleeta eyiri Yesu. Nae Yesu niyamutingaala mani yaboola ati, “Hane niiwe Simooni omusyaani wa Yowaana? Mani ochia ohulaangibwa Keefa.” 43Nibwahya mu chuli, Yesu yahengawo ohuchia e Galilaaya. Mani yeecha yanyoola Filipo mani yamuboolera ati, “Noonde.” 44Nae bulaanu, Filipo yali niyamenya mu Bbeetasaida, esiko sihuluundu sya Andereya nende Peetero. 45Filipo yeecha yabukanana nende Nasanayiri, mani yamuboolera ati, “Hwakaanire oyo yi Musa yandiikaho mu Malako handi nende yi banabbi bandiikaho, Yesu Omunasareeti, omusyaani wa Yosefu.” 46Nae Nasanayiri yeecha yamuboolera ati, “Mani aliwo esiindu silayi syoosi esinyala ohutula mu Nasareti?” Nae Filipo yamuboolera ati, “Ewe yicha obone.” 47Yesu yeecha yabona Nasanayiri niyeecha yali, mani yamuboolera ati, “Bonaho, Omuyisirayiri mweene nguno, otaliho esidinyu syoosi!” 48Nae Nasanayiri yeecha yaboolera Yesu ati, “Ewe wumanyire otye?” Nae Yesu yamukobolamo ati, “Ese hubweene kata Filipo nasisiiri ohuhulaanga nobeere nooli mu siiniha sy'omusaala mutuli.” 49Nasanayiri yamukobolamo ati, “Omweekesa, hane oli Omwaana wa Nasae! Niiwe Omutuki wa Yisirayiri ayakiriire!” 50Nae Yesu yamukobolamo ati, “Mbwe olwohuba nihuboolere endi, hubweene nooli mu siiniha sy'omusaala kw'enduli, sakira ofukiirira? Ochia ohubona ebiindu bihira bino obulayi.” 51Handi Yesu yeecha yemeeda ohumuboolera ati, “Huboolera obwadyeeri bweene endi, ochia ohubona Ekulu nilikuulwe, mani ba malaika ba Nasae nibaniina handi nibeeha hu Mwaana w'Omuundu.”
lug_Latn